kardosdrur/scandi-wiki huggingface dataset:
Teaterdirektøren

Teaterdirektøren (Der Schauspieldirektor), KV 486, er et syngespil af Wolfgang Amadeus Mozart. Den tyske libretto er skrevet af Gottlieb Stephanie der Jüngere.

Mozart skrev stykket som sit bidrag til en konkurrence, der var blevet udskrevet af den østrigske kejser Josef 2. Det fik urpremiere på Schloß Schönbrunn i Wien. Det andet konkurrencebidrag var ikke et tysk syngespil, men en italiensk opera, nemlig Prima la Musica, poi le Parole af Antonio Salieri.

Handlingen i Teaterdirektøren drejer sig om teaterdirektørens problemer med sin trup i almindelighed og med primadonnaerne i særdeleshed ("Ich bin die erste Sängerin!").

Operaer på tysk
Operaer af Wolfgang Amadeus Mozart
Diskret matematik

Diskret matematik er studiet af strukturer, der er fundamentalt adskilte i den forstand at de ikke kræver et begreb om kontinuitet. Objekter der bliver studeret er eksempelvis tællelige mængder såsom heltal.

Diskret matematik er blevet populær i de seneste årtier da det er et grundlæggende element i datalogi. Koncepter og notationer fra diskret matematik er meget anvendelige i datalogi. De studeres og benyttes i høj grad i algoritmer og programmeringssprog.

I modsætning til diskret matematik kan nævnes infinitesimalregning, topologi og matematisk analyse.

Diskret matematik inkluderer ofte:
 Matematisk logik – studiet af ræsonnement
 Mængdelære – studiet af at samle elementer
 Talteori
 Kombinatorik – studiet af at tælle
 Grafteori
 Algoritmik – studiet af metoder til udregning
 Informationsteori
 Teori om beregnelighed og kompleksitet – studiet af algoritmers teoretiske begrænsninger
 Elementær sandsynlighedslære og Markov-kæder
 Lineær algebra – studiet af lineære ligninger

Nogle af de områder hvor det bliver brugt inkluderer: Spilteori — Køteori — Grafteori — Kombinatorisk geometri og kombinatorisk topologi — Lineær programmering — Kryptografi (bl.a. kryptologi og kryptoanalyse) — Beregnelighed — Analyse af atonal musik.

 
Matematiske discipliner
Daphne (flertydig)

Daphne eller Dafne har flere betydninger:
 Daphne er en figur i græsk mytologi
 Dafne er en planteslægt
 Dafne er en opera fra 1597 af Jacopo Peri, se Dafne (Jacopo Peri).
 Daphne er en opera af Georg Friedrich Händel, se Daphne (Händel).
 Daphne er en opera af Richard Strauss, se Daphne (Richard Strauss).
 Daphne var en forstad til de hellenistiske seleukidekongers hovedstad Antiochia.
 Daphne er en by i den amerikanske delstat Alabama, se Daphne (Alabama).
Rodelinda regina de' Longobardi

Rodelinda, regina de' Longobardi, HWV 19, er en opera seria i tre akter af Georg Friedrich Händel. Librettoen er baseret på en libretto af Nicola Francesco Haym, der igen er baseret på en libretto af Antonio Salvi. Salvis libretto bygger på Pierre Corneilles skuespil, Pertharite, roi des Lombards.

Operaen blev uropført på King’s Theatre i London den 13. februar 1725. De samme sangere, der havde medvirket i Tamerlano, deltog. Den fik 14 opførelser i sæsonen og hører dermed til en af operakompagniets mest succesfulde forestillinger. Den blev spillet igen den følgende sæson og genoptaget i 1731. I 1735 og 1736 blev den opført på Gänsemarktoper i Hamburg, hvor recitativerne blev unget på tysk.
I det 20. århundrede fandt den første opførelse sted ved de nyoprettede Händelfestspil i Göttingen den 26. juni 1920 som den første opera af Händel.

Karakterer

Handling 
Operaen foregår i Lombardiet i det 7. århundrede. Her befinder dronningen Rodelinda sig som fange sammen med sin mindreårige søn, Flavio. Hendes mand, Bertarido, konge af Lombardiet og Milano er blevet angrebet og fravristet tronen af Grimoaldo, der er allieret med kongens bror og modstander, Gundeberto, der imidlertid blev dræbt under angrebet. Som belønning for at bekæmpe Bertarido blev Grimoaldo lovet dennes søster, Eduige, som brud. Eduige og Grimoaldo er også forelskede i hinanden, men hun vil dog ikke gifte sig med ham, da hun sørger over tabet af sine to brødre. Bertarido, der er flygtet, har nemlig fået udspredt rygtet om sin egen død for lettere at kunne vende tilbage i forklædning og redde sin kone og lille søn. For at legitimere sit eget krav på tronen vil Grimoaldo i stedet giftes med den formodede enkedronning, Rodalinda, der nødtvungent indvilger, da alternativet vil medføre sønnens død. Enduige er vred over Grimoaldos troløshed. Den hjemvendte Bertarido har ikke heldet med sig i sit forehavende, idet han bliver genkendt og fængslet. Med hjælp fra Enduige undslipper han dog hurtigt. Grimoaldo, der plages af samvittighedsnag over hele affæren, reddes af Bertarido, da en anden af de sammensvorne, Garibaldo, vil myrde Grimoaldo. Bertarido overgiver sig til Grimoaldo, men denne er selv klar til at overgive sig og overdrage kongeriget, dronningen og den lille prins til landets retmæssige konge, Bertarido. Enduige tilgiver også Grimoaldo og operaen får således en lykkelig udgang.

Fra operaen kendes måske især arien, "Art thou troubled", bl.a. fra en populær indspilning af den engelske, tidligt afdøde altsanger, Kathleen Ferrier fra 1946.

Litteratur 
 Scheibler, Albert: Sämtliche 53 Bühnenwerke des Georg Friedrich Händel. Köln 1993.

Eksterne henvisninger 
 Partitur Rodelinda (I Friedrich Chrysanders udgave, Leipzig 1876)

Operaer på italiensk
Operaer af Georg Friedrich Händel
Opera seria
Langobarder
SU (flertydig)

SU har flere betydninger:

 SU – Statens Uddannelsesstøtte
 SU (karburatorfabrik) – en engelsk karburatorfabrik
 .su – et nationalt topdomæne der var reserveret til det daværende Sovjetunionen
 Samarbejdsudvalg – et organ for drøftelser mellem arbejdsgivere og ansatte
 Skanderup Ungdomsskole – en grundtvigsk efterskole nær Kolding i Sydjylland
 Forkortelse for "Svar udbedes" i forbindelse med en invitation
 Typeforkortelse for fly fra det russiske flydesign-bureau Sukhoj
Frances Bean Cobain

Frances Bean Cobain (født 18. august 1992) er datter af Courtney Love og Kurt Cobain. Frances har haft en dramatisk opvækst, først med faderens selvmord i 1994, og derefter med moderens voldsomme stofmisbrug. Courtney Love har været i retten flere gange, fordi myndighederne har tvivlet på hendes evner som mor.

Personer fra USA
Héloïse

Héloïse (født 1101, død ca. 1164) er kendt for sine breve til Pierre Abélard. De er blandt de bedst kendte vidnesbyrd på tidlig romantisk kærlighed. Héloïse var datter født af den skandaløse forening af Hersint af Champagne (lady of Montsoreau og grundlægger af Fontevraud Abbey) med Seneschal fra Frankrig Gilbert af Garlande.
 
Heloïse (alternativt Héloise, Hélose, Heloisa og Helouisa m.m.) var kendt for sit kærlighedsforhold til Abélard, men derudover var hun meget lærd inden for latin, græsk og hebraisk og var kendt for sin intelligens. Vi kender ikke meget til hendes nærmeste familie, bortset fra hentydninger i hendes breve, der antyder at hun kom fra en familie (formodentlig Garlande) med lavere social status end Abélards, som var adelig.
 
Vi ved, at hun stod under sin onkel Fulberts beskyttelse. Han var kannik i Paris, og at hun som attenårig blev Pierre Abélards discipel. Han var den mest populære lærer og filosof ved universitet i Paris.

I sin selvbiografi (Historia Calamitatum) beskriver Pierre Abélard, hvorledes han forfører Heloïse og bliver gift med hende i hemmelighed, og at hun føder en søn (Astrolabius). Men Heloïses rasende beskytter fik Abélard kastreret og sendte Heloïse i kloster i Argenteuil.
Med tiden blev Heloïse klostrets priorinde. Hun og nonnerne blev dog sendt væk, da andre overtog det. Abélard arrangerede herefter, at de kunne indtræde i Oratorium Paracletensis, et abbedi han selv havde oprettet. Heloïse blev indsat som stedets abbedisse. De fleste af de breve, vi kender fra Heloïse og Abélard, stammer fra denne periode.

Der er uenighed om, hvor deres gravsteder er; både Oratorium Paracletensis og Père-Lachaise i Paris hævder at besidde deres jordiske rester.

Referencer 

Litteratur fra Frankrig
Personer fra Frankrig
Forfattere fra middelalderen
Litteratur fra middelalderen
Kvindelige forfattere i det 12. århundrede
Personer fra Paris
Jakob Glerup

Jakob Glerup Nielsen (født 20. april 1975) er en tidligere dansk professionel fodboldspiller, der spillede hele sin karriere i Viborg FF, hvor han spillede på midtbanen og var anfører i en stor del af sin tid i klubben. Han har klubrekorden for flest kampe i Viborg FF med 456 ligakampe.

Karriere 
Han kom til Viborg FF som 18-årig i 1994 for Aalborg Chang. Trods sine mange år i Viborg FF og hundredvis af kampe har han kun scoret 8 mål for klubben.

Glerup har spillet 14 kampe for U-landshold og én kamp for ligalandsholdet.

Referencer

Eksterne henvisninger 

Fodboldspillere fra Danmark
Fodboldspillere fra Viborg FF
Totalteater

Totalteater er en art teater, hvor alle replikker og handlinger ikke er indøvede, men i stedet improviserede.

Totalteater kan fx være en happening incrowd, dvs. på gaden blandt almindelige mennesker, som derved mere eller mindre uvidende bliver tilskuere. I de sidste par år har billige digitalkameraer og video hosting sites gjort det populært at filme disse happenings og gøre dem tilgængelige på nettet, grupper som Improv Everywhere har lavet mange sådanne happenings. Nogle ting er aftalt på forhånd, men når man står i situationen bliver man pga. publikums interaktion nødt til at improvisere. I Danmark har de 3 "slemme, slemme piger", Kia Liv Fischer, Maria Egede og Anne Kejser, har lavet mange "gade-gags" med danske mænd.

Teater
Kim (navn)

Kim er et navn, der kan bruges til både drenge og piger samt som efternavn.

I skandinavisk tradition er Kim et drengenavn, der enten stammer fra det keltiske "Kimbal", der betyder "konge" eller "leder af mænd i kamp", eller fra forkortelsen af navnet Joachim. I Danmark var navnet særligt populært i tiden efter 2.Verdenskrig på grund af modstandsmanden Kim Malthe-Bruun. Varianter af navnet omfatter Kimm, Kimmy og Kimmo.

I engelsktalende lande er Kim almindeligvis et pigenavn, evt. som en forkortelse for Kimberly. På dansk anvendes som pigenavn i beskedent omfang Kimmie, Kimie, Kimmi, Kimi, Kimberly og Kimberley.

Kim er også et almindeligt familienavn i Korea.

Kendte personer med navnet

Drengenavn
 Kim Andersen, dansk politiker.
 Kim Blæsbjerg, dansk forfatter.
 Kim Bodnia, dansk skuespiller.
 Kim Brink, dansk fodboldleder.
 Kim Daugaard, dansk musiker.
 Kim Daugaard, dansk fodboldspiller.
 Kim Larsen, dansk musiker og komponist.
 Kim Malthe-Bruun, dansk frihedskæmper.
 Kim Philby, engelsk spion.
 Kimi Räikkönen, finsk racerkører.
 Kim Schumacher, dansk radio- og tv-vært.
 Kim Staal, dansk ishockeyspiller.
 Kim Vilfort, dansk fodboldspiller.

Pigenavn
 Kimmie Andersen (alias Jade-Laila; Kimmie Jade), dansk stripper og nøgenmodel.
 Kim Basinger, amerikansk skuespiller.
 Kim Carnes, amerikansk sanger.
 Kim Clijsters, belgisk tennisspiller.
 Kimberly Holland, amerikansk Playboymodel.
 Kim Kardashian, amerikansk model og tv-stjerne.
 Kimberly Lil' Kim Denise Jones, amerikansk rapper.
 Kim Novak, amerikansk skuespiller.
 Kim Raver, amerikansk skuespiller.
 Kim Wilde, engelsk sanger.

Efternavn
 Kim Dae Jung, sydkoreansk præsident.
 Kim Il-sung, nordkoreansk statsleder.
 Kim Jong-il, nordkoreansk statsleder.

Navnet anvendt i fiktion
Kim er titlen på en roman af Rudyard Kipling. Romanen er også filmatiseret.
Kimsleg er en hukommelsesleg, der omtales i denne roman.
Kim-bøgerne var en populær drengebogsserie fra slutningen af 1950'erne.
Kim Possible er en tegnefilmsfigur skabt af Disney.
Kim Zambrano er en FDNY reder fra tv-serien Aftenvagten
Kim Bauer er Jack Bauers datter i tv-serien 24 Timer

Se også
 KiMs

Drengenavne
Pigenavne
Kønsneutrale navne
Silo (flertydig)

Silo har flere betydninger:

 Silo – lagerbygning
 Mario Luis Rodríguez Cobos , en argentinsk forfatter og åndelig leder har tilnavnet Silo.
 Šilo er en by på den kroatiske ø Krk i Adriaterhavet.
 SILO er en forkortelse for SPARC Improved bootLOader, et udtryk i Linux-programmering.
 Silo af Asturias var konge over et rige på den Iberiske halvø i år 774 til 783.
 Silo er den ene hovedperson i tegneserien Sam og Silo.
Orlando (flertydig)

Orlando, italiensk for "Roland", har flere betydninger:

Geografisk
 Orlando, Florida – en by i Florida.
 Orlando, Oklahoma – en by i Oklahoma.
 Orlando, Soweto – et byområde i Soweto, Sydafrika.

Fiktion
 Orlando (opera) – en opera af Georg Friedrich Händel.
 Orlando (litteratur) – en bog af Virginia Wolf.

Personer
 Grev Roland (født ca. 736 – 15. august 778) – markgreve og ridder fra Bretagne – Helten i Rolandskvadet
 Orlando di Lasso (1532-1592) – flamsk komponist.
 Orlando Gibbons (1583-1625) – engelsk komponist.
 Orlando Bloom (født 1977) – engelsk skuespiller.
Ijtihad

Ijtihad eller idjtihad betegner den anstrengelse, islamiske retslærde gør sig, når de fx forsøger at formulere leveregler for dagligdags livsførelse, eller når de forholder sig teoretisk til abstrakte spørgsmål.

Begrebet omfatter alt selvstændigt arbejde med alle teologiske og juridiske kilder og dermed også den proces i de første islamiske århundreder, hvor den islamiske jura, teologi og samfundstænkning blev udarbejdet. Derefter var det en almindelig opfattelse, at denne proces var blevet tilendebragt med fremkomsten af de fire lovskoler - med et arabisk udtryk mente man, at "ijtihadens porte var blevet lukkede" omtrent ved udgangen af.

Den islamiske reformisme, der voksede frem i 1800-tallet og forsøgte at tilpasse islam til en mere moderne epoke med sociale og teknologiske fremskridt, anfægtede denne anskuelse og argumenterede for, at ijtihadens porte kunne og burde genåbnes. Det gjaldt således den egyptiske oplysningsmand og intellektuelle Rifa'a al-Tahtawi (1801-1873), der ønskede en tilbundsgående nytænkning af den islamiske jura, der kunne muliggøre, at det egyptiske samfund kunne tilegne sig og nyde godt af de nye tider. Andre islamiske reformister, der opfattede ijtihad som en nødvendig del af religionen, var Djamal ad-Din al-Afghani (1838-1897) og hans elev egypteren Muhammad Abduh (1849-1905).

Ijtihad ses i modsætning til taqlid, efterfølgelse af et givet regelsæt, der for de islamiske reformister kom til at repræsentere stagnation og kritikløs accept af forbenede traditioner.

Også en dansk muslim som Sherin Khankan henviser til ijtihad i sin argumentation for en reformeret islamforståelse.

Mujtahid 

En mujtahid er en kyndig islamisk retslærd, der kan udlede islamisk lov (sharīʿa) via ijtihad.

Se også 

 Islams historie
 Ayatollah
 Imam
 Mufti
 Mullah
 Ulama
 Jihad

Kilder 

Islam
Jihad
Arabiske ord
Jørgen Bæk Simonsen

Dr.phil. Jørgen Bæk Simonsen (født 1951) er en dansk ekspert i islam.

Jørgen Bæk Simonsen er forsker, historiker og religionshistoriker med speciale i arabisk og islamisk historie. Han erhvervede sin doktorgrad i 1988 på en afhandling om islamisk beskatning. I perioden 2001 – 2005 var han direktør for Det Danske Institut i Damaskus. I dag er han lektor ved Carsten Niebuhr Afdelingen under Institut for Tværkulturelle og Regionale Studier på Københavns Universitet.

Han har ofte argumenteret for, at de enkelte muslimers politiske holdninger ikke kan henføres til en fælles muslimsk tradition som sådan.

Jøgen Bæk Simonsens optræden i den offentlige debat har gjort ham til en kontroversiel figur i nogle kredse. Politikeren Naser Khader beskyldte i 2006 Jørgen Bæk Simonsen og kollegaen Tim Jensen for at politisere og udta­le sig uden forskningsmæssigt belæg. Simonsen afviste kritikken med svaret: "Jeg tror, folk er opmærksomme på, at der er forskningsmæssigt grundlag for mine udtalelser. De bliver naturligvis mere personlige i nogle situationer, men min mening er jo ikke en, jeg trækker i en automat. Den er funderet i mit arbejde med at studere islam". Blogger og historiestuderende Kim Møller kritiserede Bæk Simonsen i sit universitetsspeciale, der bagefter blev udgivet af Trykkefrihedsselskabet som bogen Vejen til Damaskus, dansk islamforskning 1885-2005. Møllers anklager mod Bæk Simonsen for akademisk underlødighed blev dog afvist af forskere som Peter Seeberg (centerleder ved Mellemøststudier på Syddansk Universitet) og Rasmus Alenius Boserup.

Jørgen Bæk Simonsen modtog Drassows Legat i 2008.

Bøger 
 Politikens bog om islam (2008) 
 Hvad er islam (2006) , 2. udgave (2015) 
 Islam med danske øjne – danskernes syn på islam gennem 1000 år (2006) 
 Vikingerne ved Volga – Ibn Fadlans rejsebeskrivelse resumeret, deloversat og kommenteret af Jørgen Bæk Simonsen (2004-2005) 
 Politikens Islamleksikon (1995-2001) 
 Det retfærdige samfund – om islam, muslimer og etik (2001) 
 Islam i Danmark – muslimske institutioner i Danmark 1970-1989 (1990)

Referencer

Eksterne henvisninger 

 Jørgen Bæk Simonsens hjemmeside ved Institut for Tværkulturelle og Regionale Studier
 Jørgen Bæk Simonsens side på middleeastexperts.dk 

Faglitterære forfattere fra Danmark
Dansksprogede forfattere fra Danmark
Universitetslektorer fra Danmark
Ansatte ved Københavns Universitet
Religionshistorikere
Historikere fra Danmark
Brystsvømning

Brystsvømning er en stilart indenfor svømmesporten. Stilarten er udbredt blandt amatører, da denne i langsomt tempo er en af de mest afslappende stilarter. Brystsvømning kan dog også være ekstremt hårdt hvis denne foregår i meget hurtigt tempo som det er tilfældet i konkurrencesvømning.

Tidligere var brystsvømning oftest den stilart som børn som udgangspunkt lærte. I dag gør svømmere både brug af eksempelvis crawl- og brystsvømningselementer i forbindelse med de indledende træningsstadier. De fleste steder indlæres crawlteknikken dog først.

Svømmeteknisk foregår et brysttag ved at trække armene frem under vandet, og trække dem til sig ind under kroppen. Bensparket vil indtræffe når armene skubbes frem, og der sparkes væk fra kroppen.

Diskvalificering 
Ved svømmestævner kan man blive diskvalificeret for følgende overtrædelser

 Ved afsæt fra kanten efter en vending i en af enderne, må man højst have taget halvandet armtag, før man bryder vandoverfladen. Dvs. et helt armtag, samt at armene maksimalt må være under kroppen inden vandoverfladen altså brydes.

 Man må lave ét butterfly-benspark.

Konkurrencesvømning 

Ved større svømmestævner svømmes brystsvømning på følgende distancer:
 50m Brystsvømning (ikke olympisk disciplin)
 100m Brystsvømning
 200m Brystsvømning

Desuden indgår brystsvømning i følgende medleyløb.
 100 m Individuel medley (kun i 25m bassiner)
 200 m Individuel medley
 400 m Individuel medley
' 4x50 m Holdmedley
 4x100 m Holdmedley
 4x200 m Holdmedley
4x100 m individuel medley

4x200 m individuel medley

Svømmestile

he:שחייה תחרותית#חזה
Sol-klima-teorien

Sol-klima-teorien er en teori om solens påvirkning af jordens klima, blandt andet i forbindelse med global opvarmning. Danmarks Meteorologiske Institut og Dansk Rumcenter er nogle af de vigtigste bidragydere til forskningen i disse emner. En kendt forsker på området og fortaler for sol-klima-teorien er astrofysikeren Henrik Svensmark.

Jordens klima er i høj grad afhængigt af solens indstråling, men sol-klima-spørgsmålet drejer sig om, hvorvidt ændringer i jordens klima primært skyldes ændringer i solens aktivitet.

Der skelnes mellem indre og ydre klimapåvirkninger. Til de vigtigste ydre årsager hører solens indflydelse og indflydelsen fra vulkanisme, idet svovl fra vulkaner kan ende i den øverste atmosfære, hvor det i nogle år afkøler jordens klima ved at reflektere solens stråler. Hvis solens indflydelse er variabel, kan man forvente at spore indflydelsen på f.eks. jordens middeltemperatur. Mekanismerne, hvorved solen kan indvirke på klimaet, omfatter variationer i solindstrålingen, men også andre mekanismer, som ikke er relateret til sollyset selv.

Sol-klima-teorien er, ligesom andre klimateorier, politisk kontroversiel, da teorierne spiller en stor rolle for hvordan man skal forholde sig til global opvarmning.

Selv de danske solforskere erkendt at de globale temperatur stigninger i det mindste siden ca. 1980 ikke hænger sammen med ændret sol aktivitet.

Se også 
 Klimaændring: Solaktivitet
 Solplet
 Global opvarmning

Noter 

Solen
Astrofysik
Klimapolitik
Rygcrawl

Rygcrawl er én ud af i alt fire stilarter indenfor svømmesporten. Rygcrawl minder til en vis grad om crawl, blot svømmet, liggende "på ryggen". Rygcrawl foregår ikke udelukkende på ryggen, men på skiftevis den ene og den anden side, idet man rotere fra den ene side til den anden. Rygcrawl er også den eneste af de nævnte svømmearter, hvor vejrtrækningen udelukkende foregår over vandet, i modsætning til de øvrige svømmearter, hvor udåndingen foregår under vand.

Rygcrawl 
Rygcrawl foregår på ryggen. Svømmearten minder om crawl idet bevægelserne med arme og ben bevæger sig asynkront.

Konkurrencer 
Ved større stævner bliver rygcrawl svømmet på følgende distancer (ved mindre stævner kan andre variationer forekomme):
 50m Rygcrawl (ikke olympisk disciplin)
 100m Rygcrawl
 200m Rygcrawl

Desuden indgår rygcrawl i følgende medleydistancer:
 100m Individuel Medley (svømmes kun i 25m bassin)
 200m Individuel Medley
 400m Individuel Medley
 4×100m Holdmedley

Inden løbet går i gang fløjtes man op til skamlen, og der gives signalfløjt til at hoppe i vandet. Efter svømmerne er kommet i vandet fløjtes der endnu engang, som antyder, at der skal gøres klar til start. Til sidst siger starteren "På jeres pladser". Svømmerne går nu i startposition, som på første billede. Og kort efter sendes starten af sted. Der sørges for, at alle har tæerne under vandoverfladen, hvorefter der gøres klar til den endelige start.

Rygcrawl er altså den eneste stilart, hvor professionelle svømmere ikke starter fra skamlen.

Diskvalifikation 
Følgende overtrædelser kan medføre diskvalifikation under et svømmestævne:
 Det skal svømmes på ryggen. Svømning på maven medfører diskvalifikation. Lige inden en vending er det dog tilladt at rotere langs kroppens længdeakse, om på maven, hvorefter vendingen skal foretages.
 Det er ikke tilladt at svømme mere end 15m ud under vandoverfladen. Efter hver vending skal man altså have brudt vandoverfladen inden 15 metermærket er nået.
 Et armtræk under vandet til at sætte vendingen i gang er tilladt. Det er ikke tilladt at glide på maven indtil man kommer tæt nok på kanten til at kunne foretage vendingen. dog uden at bruge benene, så kaldes det svømning på maven.

Nuværende verdensrekorder

Langt bassin

Herrer 
 50m: 24.80 – Thomas Rupprath, Tyskland (27. juli, 2003) 
 100m: 53.17 – Aaron Peirsol, USA (2. april, 2005)
 200m: 1:54.66- Aaron Peirsol, USA (29. juli, 2005)

Damer 
 50m: 28.19 – Janine Pietsch, Tyskland (25. maj, 2005) 
 100m: 59.58 – Natalie Coughlin, USA (13. august, 2003)
 200m: 2:06.62 – Krisztina Egerszegi, Ungarn (25. august, 1991)

Kort bassin

Herrer 
 50m: 23.27 – Thomas Rupprath, Tyskland (10. december, 2004) 
 100m: 50.32 – Peter Marshall, USA (26. marts, 2004)
 200m: 1:50.52 – Markus Rogan, Østrig (8. december, 2005)

Damer 
 50m: 26:83 – Hui Li, Kina (2. december, 2001) 
 100m: 56.71 – Natalie Coughlin, USA (23. november, 2002)
 200m: 2:03.62 – Natalie Coughlin, USA (27. november, 2001)

Svømmestile

he:שחייה תחרותית#גב
Øksetaske

En øksetaske er en holder af læder eller kunststof til at bære en økse i. fx en brandmandsøkse. Der er blevet brugt flere modeller i Københavns Brandvæsen. I dag bruges kunststof, og tasken skydes ind på bæltet, men tidligere var den af læder og i så fald var brandmester og chauffør udstyret med en taske ophængt i et par karabinhager, mens menige brandmænd havde indskudte tasker, der var mindre fleksible.

Ekstern henvisning
http://www.baskholm.dk/haandbog/haandbog.html  Træsmedens Håndværktøj

Brand- og redningsudstyr
Tasker